**Էլիսոն Փորթեր** (անգլ.՝ Alisan Porter, հունիսի 20, 1981(1981-06-20), Վուստեր, Մասաչուսեթս, ԱՄՆ), ամերիկացի դերասանուհի, երգչուհի, որը նախ և առաջ հայտնի է «Գանգրահեր Սյուն» ֆիլմում Սյուի դերով։ 2016 թվականին դարձել է «Ձայնը» նախագծի ամերիկյան տարբերակի 10-րդ եթերաշրջանի հաղթողը՝ հանդես գալով Քրիստինա Ագիլերայի թիմում։

Կենսագրություն
--------------

Էլիսոն Փորթերը ծնվել է 1981 թվականի հունիսի 20-ին, Միացյալ Նահանգների Մասաչուսեթս նահանգի Վուսթեր քաղաքում՝ հրեական ընտանիքում։ 3 տարեկան հասակում Նյու Յորքում նկարահանվել է գովազդում։ Շուտով նրան հրավիրել են «Star Search» շոու։ 5 տարեկանում դարձել է այդ հաղորդման ամենակրտսեր «Լավագույն պատանի վոկալիստը»։

Դերասանուհին տեղափոխվել է Հոլիվուդ և 1987 թվականին նկարահանվել «Ես կնվաճեմ Մանհեթենը» մինի սերիալում, որտեղ խաղացել է փոքրիկ Մաքսիի դերը։ 1989 թվականին նկարահանվել է «Ծնողներ» ֆիլմում՝ խաղալով Թեյլորի դերը։ 1991 թվականին «Գանգրահեր Սյու» ֆիլմում խաղացել է Սյուի դերը։ 1994 թվականին դադարեցրել է դերասանական գործունեությունը և ծնողների հետ տեղափոխվել Միացյալ Նահանգների Կոնեկտիկուտ նահանգի Ուեսթփորթ քաղաքը։ Այնտեղ նա խաղացել է դպրոցի թատրոնում և որոշել, որ ցանկանում է խաղալ ոչ թե ֆիլմերում, այլ բեմում։

18 տարեկանում Էլիսոնը տեղափոխվել է Նյու Յորք և երեք ամիս անց նրան ներգրավել են «Footloose» ներկայացման մեջ, որտեղ դերասանուհին կերտել է Ուռլինի կերպարը։ Որոշ ժամանակ անց Փորթերը տեղափոխվել է Միացյալ Նահանգների Կալիֆոռնիա նահանգի Լոս Անջելես քաղաքը։

2003 թվականին կազմավորվել է «Raz» երաժշտական խումբը, որտեղ Էլիսոն Փորթերը հանդես է եկել որպես վոկալիստ և երգերի հիմնական հեղինակ։ «Raz» խումբը լուծարվել է 2004 թվականին։ 2005 թվականի մարտին Փորթերը հայտարարել է «Alisan Porter Project» անվամբ նոր խմբի ստեղծման մասին։ 2006 թվականին Էլիսոնը հանդես է եկել Նյու Յորքի «Gerald Schoenfeld Theatre» թատրոնի «A Chorus Line» ներկայացման մեջ՝ խաղալով Բեբե Բենսոնհեյմերի դերը։

2008 թվականի դեկտեմբերից Փորթերը ամերիկյան «Movmnt» ամսագրի համագործակցող տեսաբանն է։

2016 թվականի մայիսի 23-ին դարձել է «Ձայնը» շոուի ամերիկյան տարբերակի 10-րդ եթերաշրջանի հաղթողը՝ եզրափակչում կատարելով «Վեսթսայդյան պատմություն» մյուզիքլից «Somewhere» երգը և այսպիսով դառնալով առաջին եթերաշրջանից մասնակիցների մարզիչ Քրիստինա Ագիլերայի թիմից առաջին հաղթողը։

Անձնական կյանք
--------------

2012-2018 թվականներին Էլիսոնն ամուսնացած է եղել մրգերի արտահանող և «օճառային օպերաների» (տնային տնտեսուհիների համար նախատեսված սերիալներ) նախկին դերասան Բրայան Օթենրիթի հետ։ Ունեցել են երկու երեխա՝ որդին՝ Մեյսոն Բլեյզ Օթենրիթը (ծնված 2012 թվականի հուլիսի 7-ին), և դուստրը՝ Արիա Սեյջ Օթենրիթը (ծնված 2014 թվականի մայիսի 8-ին)։

2014 թվականի սեպտեմբերին Էլիսոնն իր բլոգում խոստովանել է, որ երկար ժամանակ կախվածություն է ունեցել ալկոհոլից և թմրադեղերից, բայց 2007 թվականի հոկտեմբերի 28-ից պահպանում է ժուժկալություն, մինչև 2011 թվականն այցելել է «անանուն հարբեցողների» ակումբ։

Ֆիլմագրություն
--------------

| Տարի |  | Հայերեն անվանում | Բնօրինակ անվանում | Դեր
 |
| --- | --- | --- | --- | --- |
| 1987 | ս |  | *Pee-wee's Playhouse* | Լիլ Փանկին |
| 1987 | ս | «Ես կնվաճեմ Մանհեթենը» | *I'll Take Manhattan* | Փոքրիկ Մաքսի |
| 1987 | ս | «Ընտանեկան կապեր» | *Family Ties* | Երեխա |
| 1988 | ֆ |  | *Homesick* | Մեգի |
| 1989 | ֆ | «Ծնողներ» | *Parenthood* | Թեյլոր |
| 1989 | ս |  | *Chicken Soup* | Մոլի Փիրս |
| 1990 | ֆ | «Ստելլա» | *Stella* | Ջենի (8 տարեկանում) |
| 1990 | ֆ | «Ես սիրում եմ քեզ մինչև մահ» | *I Love You To Death* | Կառլա Բոկա |
| 1990 | ս |  | *Perfect Strangers* | Թես Հոլանդ |
| 1990 | հֆ |  | *When You Remember Me* | Քեփլի |
| 1991 | ս | «Ոսկե աղջիկները» | *The Golden Girls* | Մելիսա |
| 1991 | ֆ | «Խուճուճիկ Սյուն» | *Curly Sue* | Սյու |
| 2001 | ս | «Հագուստը հանած» | *Undressed* | Բելինդա |
| 2003 | ֆ |  | *Shrink Rap* | Բրենդի |
| 2006 | ֆ | «Տասը հրամանները. Երաժիշտը» | *The Ten Commandments: The Musical* | Միրիամ |
| 2008 | ֆ | «Ծանոթացեք՝ Դեյվ» | *Meet Dave* | Կորդեբալետի պարուհի |
| 2011 | մս |  | *Teen Titans* | Starfire |

Սկավառակգրություն
-----------------

* 2009՝ Alisan Porter

Մրցանակներ և անվանակարգեր
-------------------------

### Մրցանակներ

* 1993՝ «Երիտասարդ դերասան» մրցանակ` «Ֆիլմում գլխավոր դերի լավագույն երիտասարդ դերասանուհի»՝ «Գանգրահեր Սյու» ֆիլմի համար։

### Առաջադրումներ

* 1992՝ «Երիտասարդ դերասան» մրցանակ` «Սերիալում երկրորդական դերի լավագույն երիտասարդ դերասանուհի»՝ «Ոսկե աղջիկներ» սերիալի համար։

Ծանոթագրություններ
------------------

* Տեսաձայնային նյութեր Վիքիպահեստում

1. 1 2  Internet Movie Database — 1990.
2. ↑  «The Truth about Alisan Porter.» Արխիվացված 2009-04-12 Wayback Machine. Журнал «Movmnt».
3. ↑  Lorena Blas (2016 թ․ մայիսի 25). «'The Voice' Season 10 winner is Alisan Porter» (իտալերեն). USA Today. Վերցված է 2016 թ․ հուլիսի 8-ին.
4. ↑  «Alisan Porter Welcomes Son Mason Blaise». People. 2012 թ․ հուլիսի 17. Արխիվացված է օրիգինալից 2012 թ․ օգոստոսի 9-ին. Վերցված է 2012 թ․ հուլիսի 17-ին.
5. ↑  SHE’S HERE!!(չաշխատող հղում)
6. ↑  Lara Gusatto (2014 թ․ սեպտեմբերի 12). «Alisan Porter, alias Trucioli di La tenera canaglia: 'Sono una alcolizzata'» (իտալերեն). TVZap. Վերցված է 2014 թ․ սեպտեմբերի 15-ին.
7. ↑  CDbaby.com.Alisan Porter Album

Արտաքին հղումներ
----------------

* «Портер исполняет первую свою песню в финале четырёх шоу Голос - Down That Road» (իտալերեն). YouTube. Վերցված է 2016 թ․ հուլիսի 8-ին.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք · MySpace · Թվիթթեր |
|  |
| Ֆոտո, վիդեո և աուդիո | Ինստագրամ |
|  |
| Թեմատիկ կայքեր | AllMovie · AlloCiné · ČSFD · Դանիական ազգային ֆիլմագրություն · Internet Movie Database · ԿինոՊոիսկ · MusicBrainz · Rotten Tomatoes · WikiTree |

 |